Document ID: 32013D0751

DEĊIŻJONI TAL-KUMMISSJONI
tal-11 ta’ Diċembru 2013
dwar in-notifika mir-Repubblika tal-Litwanja ta’ pjan nazzjonali tranżitorju msemmija fl-Artikolu 32 tad-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali
(notifikata bid-dokument C(2013) 8636)
(It-test Litwan biss huwa awtentiku)
(2013/751/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (1), u b’mod partikolari t-tieni subparagrafu tal-Artikolu 32(5) tagħha,
Billi:
(1)
Skont l-ewwel subparagrafu tal-Artikolu 32(5) tad-Direttiva 2010/75/UE, ir-Repubblika tal-Litwanja ppreżentat lill-Kummissjoni l-pjan nazzjonali tranżitorju tagħha (TNP) fil-31 ta’ Diċembru 2012 (2).
(2)
Matul il-valutazzjoni tagħha dwar il-kompletezza tat-TNP, il-Kummissjoni sabet li xi impjanti inklużi fit-TNP ma kinux jaqblu ma’ dawk fl-inventarju tal-emissjonijiet ippreżentat mir-Repubblika tal-Litwanja skont id-Direttiva 2001/80/KE tal-Parlament Ewropew u tal-Kunsill (3). Għalhekk, permezz tal-ittra tat-12 ta’ Ġunju 2013 (4), il-Kummissjoni talbet lill-awtoritajiet Litwani biex jiċċaraw dawk id-diskrepanzi, biex jikkonfermaw li d-dispożizzjonijiet tal-Artikolu 29 tad-Direttiva 2010/75/UE kienu ġew applikati korrettement fit-tfassil tat-TNP, u biex jipprovdu d-dejta nieqsa dwar impjant individwali.
(3)
Ir-Repubblika tal-Litwanja ppreżentat informazzjoni addizzjonali lill-Kummissjoni permezz tal-ittra tas-26 ta’ Ġunju 2013 (5).
(4)
Wara valutazzjoni oħra tat-TNP u l-informazzjoni addizzjonali, il-Kummissjoni bagħtet it-tieni ittra lir-Repubblika tal-Litwanja fit-23 ta’ Lulju 2013 (6) flimkien mat-talba biex tiċċara r-raġunijiet tal-applikazzjoni tal-valur ta’ limitu tal-emissjonijiet fuq ħames impjanti msemmija fin-nota 5 tat-Tabella C1 tal-Appendiċi C tal-Anness tad-Deċiżjoni ta’ Implimentazzjoni tal-Kummissjoni 2012/115/UE (7).
(5)
Permezz tal-ittra tal-20 ta’ Awwissu 2013 (8), ir-Repubblika tal-Litwanja ppreżentat l-informazzjoni addizzjonali dwar il-kontenut tal-irmied tal-fjuwil użat f’xi impjanti koperti mit-TNP.
(6)
Permezz tal-ittra tas-27 ta’ Settembru 2013 (9), il-Kummissjoni talbet aktar kjarifiki u li tingħata d-dejta kollha, f’konformità mal-informazzjoni mitluba fid-Deċiżjoni 2012/115/UE.
(7)
Bl-imejl tat-3 ta’ Ottubru 2013 (10), ir-Repubblika tal-Litwanja pprovdiet ċertifikati oħra tal-kompożizzjoni taż-żejt tqil tal-fjuwil u kkonfermat li l-informazzjoni kollha disponibbli ngħatat lill-Kummissjoni u li l-kundizzjonijiet għall-applikazzjoni tal-ELV stabbiliti fin-nota 5 tat-Tabella C1 tal-Appendiċi C tal-Anness tad-Deċiżjoni ta’ Implimentazzjoni 2012/115/UE kienu sodisfatti għall-ħames impjanti konċernati.
(8)
Għalhekk it-TNP ġie vvalutat mill-Kummissjoni skont l-Artikolu 32(1), (3) u (4) tad-Direttiva 2010/75/UE u skont id-Deċiżjoni ta’ Implimentazzjoni 2012/115/UE.
(9)
B’mod partikolari, il-Kummissjoni eżaminat il-konsistenza u l-korrettezza tad-dejta, tas-suppożizzjonijiet u tal-kalkoli użati biex ġew determinati l-kontribuzjzonijiet ta’ kull impjant ta’ kombustjoni kopert mit-TNP għal-limiti massimi tal-emissjonijiet stabbiliti fit-TNP, u analizzat jekk dan jinkludix l-għanijiet u l-miri relatati, il-miżuri u l-iskedi biex jintlaħqu dawn l-għanijiet u l-mekkaniżmu ta’ monitoraġġ sabiex jivvaluta l-konformità fil-futur.
(10)
Barra l-informazzjoni addizzjonali ppreżentata, il-Kummissjoni sabet li l-limiti massimi tal-emissjonijiet għas-snin 2016 u 2019 ġew ikkalkulati skont użu ta’ dejta u formoli xierqa u li l-kalkoli kienu korretti. Ir-Repubblika tal-Litwanja tat biżżejjed informazzjoni rigward il-miżuri li se jiġu implimentati sabiex jintlaħqu l-limiti massimi tal-emissjonijiet, il-monitoraġġ u r-rappurtar lill-Kummissjoni dwar l-implimentazzjoni tat-TNP.
(11)
Il-Kummissjoni hija sodisfatta li l-awtoritajiet Litwani ħadu inkonsiderazzjoni d-dispożizzjonijiet elenkati fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
(12)
L-implimentazzjoni tat-TNP għandha tkun bla ħsara għal liġijiet oħra applikabbli, nazzjonali u tal-Unjoni. B’mod partikolari, meta jiġu ffissati l-kondizzjonijiet għall-permess individwali għall-impjanti tal-kombustjoni koperti bit-TNP, ir-Repubblika tal-Litwanja għandha tiżgura li l-konformità mar-rekwiżiti stabbiliti, inter alia, fid-Direttiva 2010/75/UE, id-Direttiva 2008/50/KE tal-Parlament Ewropew u tal-Kunsill (11) u d-Direttiva 2001/81/KE tal-Parlament Ewropew u tal-Kunsill (12) ma tkunx perikolata.
(13)
L-Artikolu 32(6) tad-Direttiva 2010/75/UE jitlob lir-Repubblika tal-Litwanja biex tinfurma lill-Kummissjoni dwar kull bidla sussegwenti fit-TNP. Il-Kummissjoni għandha tivvaluta jekk dawk il-bidliet jikkonformawx mad-dispożizzjonijiet stabbiliti fl-Artikolu 32(1), (3) u (4) tad-Direttiva 2010/75/UE u mad-Deċiżjoni ta’ Implimentazzjoni 2012/115/UE.
ADOTTAT DIN ID-DEĊIŻJONI:
Artikolu 1
1. Fuq il-bażi tal-Artikolu 32(1), (3) u (4) tad-Direttiva 2010/75/UE u tad-Deċiżjoni ta’ Implimentazzjoni 2012/115/UE, ma tqajmux oġġezzjonijiet kontra l-pjan nazzjonali tranżitorju, li r-Repubblika tal-Litwanja nnotifikat bih lill-Kummissjoni fil-31 ta’ Diċembru 2012 skont l-Artikolu 32(5) tad-Direttiva 2010/75/UE, kif emendata skont l-informazzjoni addizzjonali mibgħuta fis-26 ta’ Ġunju 2013, fl-20 ta’ Awwissu 2013 u fit-3 ta’ Ottubru 2013 (13).
2. Il-lista tal-impjanti koperti mill-pjan nazzjonali tranżitorju, il-kontaminanti li għalihom dawk l-impjanti huma koperti, u l-limiti massimi ta’ emissjoni applikabbli huma stipulati fl-Anness.
3. L-implimentazzjoni tal-pjan nazzjonali tranżitorju mill-awtoritajiet Litwani ma għandhiex teżenta lir-Repubblika tal-Litwanja mill-konformità mad-dispożizzjonijiet tad-Direttiva 2010/75/UE li jikkonċernaw l-emissjonijiet minn impjanti individwali ta’ kombustjoni koperti mill-pjan, u ma’ korpi rilevanti oħrajn tal-liġi ambjentali tal-Unjoni Ewropea.
Artikolu 2
Il-Kummissjoni għandha tivvaluta jekk xi bidliet sussegwenti fil-pjan nazzjonali tranżitorju notifikati mir-Repubblika tal-Litwanja, jikkonformawx mad-dispożizzjonijiet elenkati fl-Artikolu 32 (1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
Artikolu 3
Din id-Deċiżjoni hi indirizzata lir-Repubblika tal-Litwanja.
Magħmul fi Brussell, il-11 ta’ Diċembru 2013.

Labels: 1
18
20